NMU-studente glo gedreig ná betogingsDie ingang na die Tweede Laan-kampus van NMU. Foto: NMU Bedrywighede by die Nelson Mandela Universiteit (NMU) in Port Elizabeth is Maandag hervat ondanks berigte dat personeel en studente op sosiale media gedreig word. Die kampus het verlede week deurgeloop onder betogings deur lede van die studenteorganisasie Sasco om protes aan te teken teen studente wat nog nie hul nasionale finansiële hulpskema vir studente (NSFAS)-befondsing ontvang het nie. Betogende studente het ook geëis dat veiligheid op die kampus opgeskerp word en dat die universiteit meer bussies aanskaf vir studente wat nie op die kampus woon nie. NMU het sedertdien R38,8 miljoen beskikbaar gestel om NSFAS-studente te help wat nog nie hul toelae ontvang het vir boeke, kos en vervoer nie. Hierdie tydelike befondsing sal nagenoeg 4 000 studente onmiddellik help. Die NMU het Maandag egter ŉ beroep op studente en personeel gedoen om enige voorvalle van intimidasie of dreigemente by die universiteit se regsdienste aan te meld. Die universiteit het in ŉ Twitter-inskrywing gesê hoewel hy die verantwoordelike gebruik van sosiale media platforms aanmoedig, kan die misbruik van hierdie platforms tot dissiplinêre stappe lei in ooreenstemming met die universiteit se gedragskode. NMU het gesê hoewel die instansie studente se grondwetlike reg tot vreedsame protesaksie respekteer, moet studente en personeel wat toegang tot die universiteit wil kry om te werk en te studeer se regte ook respekteer en beskerm word. Die universiteit het ook beklemtoon dat enige vorm van intimidasie en dreigemente ŉ oortreding van ŉ hofinterdik is wat die universiteit bekom het om bedrywighede by die instansie te normaliseer. Volgens die NMU behou die universiteit die reg voor om gepaste regs- en dissiplinêre stappe teen skuldiges te doen.